Pryse op die spel | Netwerk24
Deur Johann De Jager 15 April 2021 06:02
Heelparty aansporingspryse wag op die wenners en finaliste in die Suid-Afrikaanse tenniskampioenskapsbyeenkoms vir junior spelers wat elke jaar in Bloemfontein beslis word.
Dit word vanjaar van 29 April tot 3 Mei aangebied.
'n Groot geelwortel vir die meisieskampioen in die o.14- en o.16-afdeling is deelname aan 'n toernooi later vanjaar teen die res van die wêreld se topspelers in dié ouderdomsgroepe.
"Die meisies wat onderskeidelik die o.14- en o.16-enkelspeltitel wen, sal Suid-Afrika in die WTA Future Stars-eindronde in Shenzhen, China, verteenwoordig," lui 'n verklaring deur Tennis Suid-Afrika (TSA).
"Alle reiskostes, kos en verblyf word vir hulle betaal."
Die Bloemfonteiner Donna le Roux, dogter van die oud-Springbok-stut Ollie le Roux, is nou die voorste speler op die nasionale o.14-ranglys.
TSA sê al die wenners in die o.18-afdeling – seuns én meisies – sal ook as promotorskeuses toelating kry tot die hoofloting van 'n ITF-graad A-toernooi wat in Suid-Afrika gehou word.
Die seuns en meisies se o.16-wenners sal toelating kry tot die voorafgaande toernooi om vir 'n ITF-graad-A-toernooi te kwalifiseer.
Die ander finaliste in die o.18-afdelings sal as promotorskeuses toelating kry tot die hoofloting van 'n ITF-graad-2-toernooi wat in Suid-Afrika beslis sal word.